Gigaba: ‘Kry jou nuwe ID by die bank’Minister Malusi Gigaba. Foto: DoC “Daar gaan talle nuwe innovasies deur die departement ingestel word om Suid-Afrikaners by te staan met die slim ID-kaarte en paspoorte,” het Gigaba aan verslaggewers gesê. Standard Bank, Nedbank en FNB het reeds ŉ memorandum van verstandhouding met die departement onderteken. “Ons stelsels sal aan die banke gekoppel word om die proses uit te voer. ŉ Persoon sal na sy bank toe kan gaan en nadat hy sy banksake afgehandel het, kan hy na binnelandse sake se kiosk in die bank gaan en al sy of haar aansoeke indien. ŉ Biometriese foto, outomatiese vingerafdruk, en elektroniese handtekening word geneem. Dit word dan saamgestel in ŉ elektroniese pakket en ingedien by binnelandse sake,” het Gigaba gesê. Die aansoekers sal hul nuwe slim ID-kaarte ook by die bank kan afhaal. Die aanvanklike projek met die drie banke sal in April begin. “Ons is baie opgewonde oor die feit dat die banke gehoor gegee het aan ons versoek om saam met hulle te werk. Dit sal die druk op ons kantore verminder en ons vermoë verhoog om die infrastruktuur van die private sektor as vennoot te benut.” Gigaba het gesê indien die aanvanklike projek suksesvol is, sal alle Suid-Afrikaners aansoek kan doen vir slim ID-kaarte. “Ons het die aansoeke vroeër beperk tot 60-jariges en 16-jariges.” Volgens Gigaba sal die Suid-Afrikaanse Poskantoor ook by die projek betrek word. Gigaba het gesê 110 van binnelandse sake se 403 kantore het reeds ŉ “regstreekse vasleggingstelsel” in plek vir die verwerking van aansoeke vir slim ID-kaarte en nuwe paspoorte. Volgens Gigaba sal 140 kantore na verwagting teen Maart oor dié tegnologie beskik. Aansoeke vir die slim ID-kaarte kan slegs by kantore waar dié stelsel in plek is, gedoen word. Dit het lang rye by van die kantore tot gevolg. Die groen ID-boekies sal geldig bly.